
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е
№ РС-7-21-023
Днес, 24.02.2021 година, в град София, Комисията за противодействие на корупцията и за отнемане на незаконно придобитото имущество, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
У С Т А Н О В И:
Производството е по реда на чл. 71, ал. 1 от ЗПКОНПИ и е образувано въз основа на Решение за образуване на производство за конфликт на интереси № КИ-004/20.01.2021 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-7/08.01.2021 г. 
Производството е образувано против Бойко * Борисов, министър - председател на Република България.
На първо място, в сигнала се излагат твърдения, свързани с добило публичност пътуване с хеликоптер на министър-председателя на 05.01.2021 г., при което той, по време на полета, е показвал отсечки от Автомагистрала „*“, чрез излъчвания на живо в неговата фейсбук страница. Твърди се, че заедно с Бойко Борисов в хеликоптера са били министърът на финансите К.А.и заместник-министърът на регионалното развитие и благоустройството Н. Н., както и лице, което заснема видеата. Според изложеното в сигнала, до 05.01.2021 г., по същия начин, Борисов многократно се е включвал с излъчвания на живо от различни места в България, които е посещавал, като пътуванията му се извършват с автомобили на НСО. От кадрите се виждало, че министър-председателят посещава и открива обекти, строящи се или ремонтирани с публични средства, но реално от него инспекционна или контролна дейност не се извършва. Така, според подателя на сигнала, Борисов, който е и председател на Политическа партия *, ползва при тези свои пътувания и посещения на обекти безплатно публичен административен ресурс /разходи за транспорт, охрана, МПС, въздухоплавателни средства и т. н./ в нарушение на Закона за политическите партии. По този начин се извлича неследваща се облага за него, в качеството му на председател на ПП *, както и за самата партия. Искането е да бъде установено дали така той осъществява конфликт на интереси – поради ползването лично /а с негово съгласие и от други, свързани с ПП * лица/ на описания публичен ресурс. На второ място, в сигнала се излагат подробни твърдения, свързани с публикувани в медиите през м. юни и м. юли 2020 г. аудиозаписи на разговори на министър-председателя Борисов, както и снимки и видеозаписи от спалнята му във вила „*“, резиденция „*“. Подробно се цитират елементи от тези публикации и думи, за които се твърди, че принадлежат на Борисов, по адрес на други лица /президент, председател на Народното събрание и т. н./. Искането по отношение на тази част от сигнала е да се установи налице ли е осъществен по този начин конфликт на интереси, чрез компроментиране на политически опоненти, компроментиране на председателя на парламента, знание за предстоящи обвинения и използване на държавни институции за такива цели.
Комисията служебно е събрала следните доказателства: 
С писмо вх. № ЦУ01-1654/28.01.2021 г. на КПКОНПИ от адм. ръководител на СГП е представено заверено копие на постановление от 22.12.2020 г. за спиране на наказателното производство по пр. пр. № 10019/2020 г. по описа на СГП; с писмо вх. № ЦУ-01-2164/03.02.2021 г. на КПКОНПИ от адм. ръководител на Специализираната прокуратура е представено заверено копие на постановление от 17.12.2020 г. за отказ от образуване на досъдебно производство по пр. пр. № 1665/2020 г. по описа на Специализираната прокуратура; с писмо вх. № ЦУ-01-2162/03.02.2021 г. на КПКОНПИ от началника на НСО са предоставени искани сведения; с писмо вх. № ЦУ-01-2194/03.02.2021 г. на КПКОНПИ от Генералния директор на Авиоотряд 28 са предоставени Докладна записка от главен счетоводител; Устройствен правилник на Авиоотряд 28; Вътрешни правила за подготовка, заявяване, организиране и изпълнение на полети от Авиоотряд 28; Инструкция № ИН-2/13.06.2018г.(МТИТС); Заявка за изпълнение на полет с хеликоптер Ми-8 на 05.01.2021 г.; Заповед за изпълнение на полета на генералния директор; Полетно задание; Списъци на пътниците по отсечки; Списък на пътниците от ВИП-А; План за предварителна подготовка на командира на полета; Летателни планове на полетите и техническото облитане на хеликоптер; Акт за проверка работата на двигателите, системите и оборудването на хеликоптера.
 С писмо рег. № ЯПС-108/04.02.2021г. от директора на дирекция „Противодействие на корупцията“ при КПКОНПИ е представено сведение от 27.01.2021 г., с отговори на конкретни въпроси от Бойко * Борисов, получено в хода на проверка в дирекцията по сигнал вх. № ЦУ01/С-7/08.01.2021г. на КПКОНПИ и имащо отношение и към настоящото производство. Видно от посоченото сведение от Бойко Борисов, същият посочва основанията и причините за ползваните от него охрана и специализиран транспорт /автомобили и въздухоплавателни средства/. В отговорите на поставените му въпроси Борисов описва как е организирана охраната и транспортното му обслужване като министър – председател, както при изпълнение на официалните функции, свързани с тази длъжност, така и във всички други случаи. Обяснява, че личната му охрана от служители на НСО се осъществява от сменящи се екипи 24 часа в денонощието, 7 дни в седмицата, като отбелязва, че това се осъществява при стриктно спазване на разпоредбите на ЗНСО. Съгласно тези разпоредби, министър-председателят няма право да се откаже от предоставяната му охрана по този закон. Потвърждава, че на 05.01.2021 г. е използвал хеликоптер Ми – 8 на Авиоотряд 28 във връзка с официалните си ангажименти и програма като министър – председател, а придружаващите го лица, извън охраната, са министри. След кацането на хеликоптера е използвал за транспорт и автомобил на НСО, съгласно вече посочения закон. Ползването на хеликоптера е осъществено след заявка от МС, в съответствие с действащите правила за това.

След като обсъди събраните в хода на административното производство доказателства, Kомисията установи следното от фактическа страна:

	На 04.05.2017 г., Народното събрание, на основание чл. 84, т. 6 и чл. 108 от Конституцията на Република България, избира Бойко * Борисов за министър – председател на Република България. Борисов е и председател на Политическа партия *. Председателят представлява партията, координира изпълнението на решенията на Изпълнителната комисия и ръководи оперативно дейността й, като по право е председател на тази комисия и на националното събрание /чл. 34 ал. 1 от Устава на ПП */.
Охраната, осъществявана от НСО, включва лична охрана, охрана на обекти, на мероприятия и специализиран транспорт /чл. 15 ал. 1 ЗНСО/. На министър-председателя Борисов /както и на президента, и на председателя на Народното събрание/ се осигуряват всички видове охрана. Лицата, заемащи тези три длъжности нямат право на отказ от охрана по време на мандата си и са длъжни да се съобразяват с мерките за безопасност, прилагани от службата /чл. 20 ал. 5 от закона/.  На практика, охраната на министър -председателя се осъществява непрекъснато - 24 часа в денонощието, 365 дни в годината, като вид охрана е и специализираният транспорт. Той се изпълнява от автомобили на НСО, без значение какъв е поводът на пътуване на охраняваното лице /президент, премиер, председател на парламента/ - служебен, личен или какъвто и друг повод.
Авиоотряд 28 е авиационен оператор, който осъществява полети със специално предназначение и полети за нуждите на министерства и ведомства, съобразно Устройствения си правилник, вътрешните си правила и Инструкцията за информационния обмен и взаимодействието мужду отряда и НСО. Полети със специално предназначение са полетите за превоз и обслужване на президента, председателя на Народното събрание, министър-председателя, вицепрезидента и съответни им по ранг чуждестранни държавни ръководители. Съгласто чл. 12 от Устройствения правилник, те се осъществяват по предварителна писмена заявка, придружена от списък на пътниците, разписание и др.
На 04.01.2021 г. директорът на дирекция „Правителствен протокол“ към Министерския съвет изпраща до генералния директор на Авиоотряд 28, с копие до началника на НСО, заявка с изх. № 02.08-2 за ползване на хеликоптер Ми - 8 на отряда на следващия ден, по маршрут С. – Г. О. – С., за осъществяване на програмата на министър – председателя. Със Заповед № РД-16-2/05.01.2021г. на генералния директор на Авиоотряд 28 е определен екипаж на вертолет Ми-8 LZ – CAN, със задача: изпълнение на полети по маршрут С. – Г. О. – С. /или по указание/. Приложени са списъци на пътниците /общо 10/: Бойко Борисов, Н. Н., както и офицери от НСО. Полетът е изпълнен на 05.01.2021 г. по маршрута и съобразно програмата на министър-председателя, като преди и след кацането специализираният транспорт е осигурен от НСО.
През м. юни и м. юли 2020 г. в медиите са публикувани аудиозаписи на телефонни разговори, за които се твърди, че са с участието на министър-председателя Бойко Борисов, както и снимки и видеозаписи от спалнята му във вила в гр. С., кв. Б. – държавен обект под охрана на НСО. По този повод е извършена проверка по реда на чл. 145 ал. 1 т. 2 от ЗСВ от Специализираната прокуратура /пр. пр. 1665/2020 г./, приключила с постановление за отказ за образуване на досъдебно производсто, на основание чл. 24 ал. 1 т. 1 от НПК. Посочените аудио и видеозаписи са били предмет на разследване по досъдебно производство пр. пр. № 10019/2020 г. на Софийска градска прокуратура, образувано за престъпление по чл. 339а ал. 1 от НК. С постановление от 22.12.2020 г. наказателното производство е спряно, поради неразкриване на извършителя на престъплението. 

 Въз основа на така изяснената фактическа обстановка, Kомисията установи следното от правна страна:

	За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
  Легалните дефиниции на понятията частен интерес и облага се съдържат в чл. 53 и  чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като министър – председател на Република България Бойко * Борисов е лице, заемащо висша публична длъжност по смисъла на чл. 6, ал. 1, т. 3 от ЗПКОНПИ. С оглед горното КПКОНПИ е компетентна да разгледа подадения сигнал.
Първата част на сигнала касае твърдения за безплатно използване на публичен ресурс /специализиран транспорт, въздухоплавателни средства, охрана и т. н./ от страна на Борисов, като  по този начин се извлича неследваща се облага за него, в качеството му на председател на ПП *, както и за самата партия. Ползването на охрана, във всичките й видове по чл. 15 ал. 1 ЗНСО, не е резултат от упражняване на властническо правомощие, още по-малко в частен интерес. То е задължение по закон – чл. 20 ал. 5 ЗНСО. Министър-председателят няма право на отказ от лична охрана, от охрана на обектите, в които пребивава, от охрана на мероприятията, в които участва, както и от специализиран транспорт. Тази охрана е „непрекъснато – 24 часа в денонощието, 365 дни в годината“  /писмо рег. № 187/03.02.2021 г. на началника на НСО/. Според същото писмо „без значение е какъв е поводът за пътуване на охраняваното лице – служебен, личен или какъвто и да е друг повод“. Така, министър-председателят /който и да е той/  има законовото задължение да се съобразява с мерките за безопасност по ЗНСО и прилагането им /вкл. и ползването на специализиран транстпорт/ не е резултат на негово решение и властничестко правомощие. В абсолютно същото положение е президентът на републиката, както и председателят на Народното събрание. Нито те, нито премиерът могат да се откажат от лична охрана и специализиран транспорт на НСО. Те ползват този транспорт и в личния си живот непрекъснато. В този смисъл, неоснователно е твърдението, че когато ползва специализирания транспорт на НСО, министър-председателят, който е председател на политическа партия, е в конфликт на интереси, защото така се получава облага за него, като политически лидер, а и за партията. Разпоредбите на чл. 20 ал. 1 и ал. 5 са най-силният и достатъчен аргумент, за да се приеме, че в случая няма конфликт на интереси. Налице е само една от предпоставките по чл. 52 от ЗПКОНПИ – лице, заемащо висша публична длъжност. Същият извод е налице и по повод полета на 05.01.2021 г. по маршрут С. – Г. О.– С. Той е извършен при спазване на посочените по-горе нормативни актове относно дейността на Авиоотряд 28 – след заявка, представяне на необходимите придружаващи я документи, заповед на генералния директор на отряда и т. н. В заявката по чл. 12 от Устройствения правилник на отряда е посочено, че полетът е за „осъществяване на програмата на министър-председателя“. Това е полет със специално предназначение за превоз и обслужване на министър-председателя, така както такива полети се извършват за превоз и обслужване на президента, председателя на Народното събрание, вицепрезидента и чуждестранните държавни ръководители от техния ранг /чл. 2 от посочената по-горе Инструкция/. Така, ползването на въздухоплавателни средства от състава на Авиоотряд 28 от посочените лица и в частност от премиера не е упражняване на властничестко правомощие в частен интерес, при положение, че е свързано с мероприятия по официалната му програма. В случая са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на тези правомощия от страна на Бойко Борисов, в качеството му на министър-председател. Липсата на частен интерес при упражняването на правомощията или задълженията по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ. 
Втората част от сигнала касае медийни публикации от м. юни и юли 2020 г., за аудио и видеозаписи, за които се твърди, че са с участието на Бойко Борисов. Според подателя на сигнала, с твърдяните негови думи се реализира конфликт на интереси, защото така той компроментира своите политически противници, както и институции – в случая председателя на Народното събрание. Принципно, подобна теза няма нищо общо с фактическия състава на конфликта на интереси по чл. 52 от ЗПКОНПИ, какъвто е предметът на настоящото производство. Изречени думи в хода на разговор, макар и да съдържат обидни квалификации, не представляват реализиране на властническо правомощие. Само това е достатъчно, за да се приеме липсата на конфликт на интереси. Евентуална реакция на такива думи, включително и с правни средства, е въпрос на решение на лицата, които биха се почувствали засегнати, но не е в обсега на производство за установяване на конфликт на интереси.
Другите твърдения в сигнала са извън предметния обсег на производството по чл. 71, ал. 1 от ЗПКОНПИ. По отношение на тях е налице произнасяне с постановления от 22.12.2020 г. за спиране на наказателното производство по пр. пр. № 10019/2020 г. по описа на СГП и от 17.12.2020 г. за отказ от образуване на досъдебно производство по пр. пр. № 1665/2020 г. по описа на Специализираната прокуратура, както и решение на КПКОНПИ по реда на чл. 106 от закона.
	
	Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и 2 от ЗПКОНПИ 


РЕШИ:

НЕ УСТАНОВЯВА конфликт на интереси по отношение на Бойко * Борисов, ЕГН ********* в качеството му на министър-председател на Република България и лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, във връзка с ползане на охрана и специализиран транспорт по ЗНСО, като и с  ползване на въздухоплавателни средства на Авиоотряд 28 за полети със специално предназначение за превоз и обслужване на министър-председателя /вкл. и на 05.01.2020 г./.
НЕ УСТАНОВЯВА конфликт на интереси по отношение на Бойко * Борисов, ЕГН *********, в качеството му на министър-председател на Република България и лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, във връзка с публикувани в медиите през м. юни и м. юли 2020 г. аудиозаписи, както и снимки и видеозаписи с твърдения за участието му в тях и за компроментиране по този начин на политически опоненти, на председателя на Народното събрание, както и използване на държавни институции за такива цели.

Препис от решението да се изпрати на С. г. прокуратура, с оглед преценка за реализиране на правомощията по чл. 76, ал. 2 от ЗПКОНПИ.

Препис от решението да се изпрати на Бойко Борисов – министър-председател на Република България, на основание чл. 75, т. 1 от ЗПКОНПИ.



КОМИСИЯ:

ПРЕДСЕДАТЕЛ:……….…………………./П/………./СОТИР ЦАЦАРОВ/

ЗАМЕСТНИК - ПРЕДСЕДАТЕЛ:……./П/…………/АНТОН СЛАВЧЕВ/

ЧЛЕН:…………………...………… ./П/……....../АНТОАНЕТА ЦОНКОВА/

ЧЛЕН:…………………...………… ./П/……...............…/ПЛАМЕН ЙОЦОВ/

